b'\n_START_ARTICLE_\nListna re\xc5\xbea\n_START_PARAGRAPH_\nListne re\xc5\xbee so odprtine v spodnji povrhnjici na listu rastline, skozi katere je omogo\xc4\x8den prenos plinov in vlage. Posamezno listno re\xc5\xbeo obdajata dve celici zapiralki, ki se kr\xc4\x8dita in raztezata ter tako odpirata ali zapirata listno re\xc5\xbeo. Pri nekaterih rastlinah, zlasti iz rodu trav, so listne re\xc5\xbee tako v spodnji kot zgornji povrhnjici lista, pri nekaterih vrstah pa celo le v zgornji povrhnjici.\n_START_SECTION_\nVloga\n_START_PARAGRAPH_\nPoglavitna naloga listnih re\xc5\xbe je izmenjava plinov med okolico in notranjostjo listov. V listih namre\xc4\x8d poteka fotosinteza, za katero je potreben ogljikov dioksid, ki iz okolice prihaja do listnega parenhima skozi listne re\xc5\xbee. Iz lista izstopa kisik, ki je produkt fotosinteze. Prav tako uravnavajo listne re\xc5\xbee izhlapevanje vodnih hlapov iz lista. _NEWLINE_Z izparevanjem vode skozi listne re\xc5\xbee se rastlina ohlaja, hkrati pa nastane vlek, ki poganja vodo iz korenin v vi\xc5\xa1je predele rastlin. Transpiracija skozi listne re\xc5\xbee, katerih povr\xc5\xa1ina predstavlja zgolj 1-2\xc2\xa0% celotne povr\xc5\xa1ine lista, predstavlja do 2/3 skupne evaporacije vode iz rastlin. Evaporacija skozi kutikulo je skromna; pri drevesih zna\xc5\xa1a le okoli 0,5\xc2\xa0% celotne evaporacije, pri kaktejah pa le 0,05\xc2\xa0%.\n_START_SECTION_\nZgradba\n_START_PARAGRAPH_\nListne re\xc5\xbee se nahajajo v povrhnjici (epidermisu) lista - povrhnjica je zunanja plast celic, ki ne vsebujejo klorofila. Povrhnjico obdaja \xc5\xa1e voskasta plast, tako imenovana kutikula, ki \xc5\xa1\xc4\x8diti rastlino pred izsu\xc5\xa1itvijo._NEWLINE_Listno re\xc5\xbeo obdajata dve celici zapiralki, ki sta fi\xc5\xbeolaste oblike in se na svojih konceh stikata. Med celicama zapiralkama se nahaja odprtina, ki predstavlja listno re\xc5\xbeo in pomeni povezavo med zunanjostjo in gobastim tkivom v notranjosti lista. Celici zapiralki obdajajo specializirane celice povrhnjice, ki jih imenujemo spremljevalne celice in posredno sodelujejo pri odpiranju in zapiranju listne re\xc5\xbee. V celicah spremljevalkah pogosto prepoznamo levkoplaste._NEWLINE_Celice zapiralke vsebujejo v nasprotju z ostalimi celicami povrhnjice kloroplaste in zatorej morejo izvajati fotosintezo.'